זד (מוזיקאי)

ביוגרפיה

אנטון זסלבסקי נולד בסראטוב שברוסיה ב-2 בספטמבר 1989, ולו אח גדול בשם ארקדי ואח קטן בשם דניאל. הוא עבר לגרמניה בגיל 3 וגדל בקייזרסלאוטרן. הוא נולד להורים מוזיקאים - אביו איגור זסלבסקי הוא גיטריסט ומורה בבית ספר, ואמו היא מורה לפסנתר. הוא התחיל לנגן בפסנתר בגיל 4 ובתופים בגיל 12.

2002–2011: ראשית הקריירה

ב-2002 התחיל זסלבסקי לנגן בלהקת הדת'קור הגרמנית "דיאורמיק" (Dioramic). זסלבסקי החל להתעניין בהפקת מוזיקה אלקטרונית אחרי שהוא שמע את האלבום "Cross" של הצמד האלאטרוני הצרפתי "ג'אסטיס", הוא התחיל להפיק מוזיקה אלקטרונית ב-2009.
בשם 'zedd', זסלבסקי הפיק מגוון רחב של רמיקסים ושל שירים מקוריים, הוא זכה בשתי תחרויות רמיקס של בטפורט (Beatport) ב-2010; השיר המקורי הראשון שלו, "The Anthem", יצא לאור ונכנס למצעד בטפורט אלקטרו האוס בטופ 20.
הרמיקס שלו ל-"Scary Monsters and Nice Sprites" של סקרילקס גם הוא נכנס למצעד של בטפורט, והגיע למקום השני. לאחר מכן הפיק רמיקסים לשירי אמנים מוכרים, כמו ג'סטין ביבר, ליידי גאגא, בלאק אייד פיז ואחרים.

2012–2014: Clarity

ב-2012 חתם זד באינטרסקופ רקורדס. הוציא מספר רמיקסים, ואף כתב והפיק יחד עם מקס מרטין את השיר "Beauty and a Beat" מאלבומו של ג'סטין ביבר, "Believe".
ב-12 באוקטובר 2012 הוציא זסלבסקי את אלבום הבכורה שלו, "Clarity". הסינגל "Clarity", הנושא את שם האלבום ובו הוא מארח את הזמרת-יוצרת פוקסס, יצא בפברואר 2013 כסינגל השלישי מהאלבום. הוא זכה להצלחה מסחרית, והגיע לראשי מצעדים בארצות הברית וברחבי העולם. הוא מכר 2,238,000 עותקים וזכה למעמד פלטינה, ובכך היה לשיר המצליח ביותר של המוזיקאי עד אותו זמן. בדצמבר 2013 ערך זד סיבוב הופעות עבור האלבום.
הוא עבד גם עם נמיאה אמורו, והפיק שירים מאלבומה "Feel". שיר נוסף שהוציא, "Stay the Night" (שבו הוא מארח את היילי ויליאמס), מגרסת הדלוקס של אלבומו, זכה גם הוא להצלחה במצעדים ובמכירות, אך ספג ביקורות על המילים חסרות הכוח והייחודיות. הוא היה לסינגל פלטינה גם הוא.
זד הפיק ב-2013 מספר שירים מאלבומה של ליידי גאגא, "Artpop", שיצא בנובמבר 2013. ביולי 2014 הוציאה אריאנה גרנדה שיר בשם "Break Free" שבו השתתף זד. השיר הגיע למקום הרביעי במצעד הבילבורד, ולמקום הראשון במצעד שירי הדאנס והמוזיקה האלקטרונית החמים; כן היה מועמד לאחד מפרסי בחירת הנוער.

2015–הווה: True Colors

לאחר שישה חודשים שבהם לא יצר מוזיקה, הודיע זד על יציאת אלבומו השני, "True Colors", בפברואר 2015 הוציא שיר משותף עם סלינה גומז בשם "I Want You to Know". השיר, שנכתב על ידי זד, ראיין טדר מוואן ריפאבליק ו-KDrew, זכה להצלחה במצעדים והועמד למספר פרסים. הוא זכה למעמד פלטינה לאחר שמכר מעל מיליון עותקים. במאי הוציא את הסינגל השני מאלבומו העתידי, "Beautiful Now" שבו השתתף ג'ון בליון , וחמישה ימים לאחר מכן יצא האלבום המלא.
האלבום הגיע למקום הראשון במעד שירי הדאנס של בילבורד, וגם לראשי מצעדי העולם. ביולי יצא הסינגל השלישי מהאלבום, "Papercut", שבו אירח את טרוי סיון. בעקבות האלבום יצא לסיבוב הופעות באוגוסט-נובמבר 2015, באסיה, בצפון אמריקה ובאירופה.
ב-26 בפברואר 2016 הוציא את הסינגל "Candyman", יחד עם אלו בלאק. ביולי 2016 יצא השיר "Starving" שבו אירחו הזמרת היילי סטיינפלד והצמד גריי את זד. השיר הגיע למקום החמישי במצעד הבילבורד Mainstream Top 40 ובמצעד הסינגלים הבריטי. זד הוציא בספטמבר 2016 שיתוף פעולה עם Riot Games, עבור אליפות הליג אוף לג'נדס של אותה שנה, שנשא את השם "Ignite". בדצמבר 2016 הוציא רמיקס לשיר "Let Me Love You" של ג'סטין ביבר ודי ג'יי סנייק.
בפברואר 2017 הוציא שיתוף פעולה עם אליסיה קארה, "Stay", שהגיע לראשי מצעדים שונים.
בשנת 2018 הוציא יחד עם שון מנדס את השיר Lost in Japan ובהמשך הוציא גם רמיקס לשיר 
בשנת 2018 פרסם יחד עם Grey את השיר "The Middle", שהיה להצלחה גדולה, ובפברואר 2019 יצא שירו המשותף עם הזמרת קייטי פרי, "365".